Source: http://www.express.gr/xrhstika/oaed/686500oz_20130228686500.php3
Timestamp: 2019-04-23 00:28:57+00:00
Document Index: 8474458

Matched Legal Cases: ['ΑΕΔ ', 'ΑΕΔ ', 'ΑΕΔ\n', 'ΑΕΔ\n', 'ΑΕΔ ', 'ΑΕΔ ']

Ηλεκτρονικά από 1-3-2013 η υποβολή εντύπων αρμοδιότητας ΣΕΠΕ και ΟΑΕΔ - Express.gr
Σάββατο, 13 Απριλίου 2019, 01:35:50
Βρίσκεστε εδώ: Αρχική ΧΡΗΣΤΙΚΑ ΟΑΕΔ 2017 Ηλεκτρονικά από 1-3-2013 η υποβολή εντύπων αρμοδιότητας ΣΕΠΕ και ΟΑΕΔ
Ηλεκτρονικά από 1-3-2013 η υποβολή εντύπων αρμοδιότητας ΣΕΠΕ και ΟΑΕΔ
Πηγή: ΑΠΕ	28/02/13-13:36
Ηλεκτρονικά θα υποβάλουν από αύριο, Παρασκευή 1-3-2013, μετά από απόφαση του υπουργού Εργασίας Γιάννη Βρούτση, τα έντυπα αρμοδιότητας του Σώματος Επιθεωρητών Εργασίας (ΣΕΠΕ) και Οργανισμού Απασχόλησης Εργατικού Δυναμικού (ΟΑΕΔ) οι εργοδότες, που είναι εγγεγραμμένοι στα μητρώα εργοδοτών του ΙΚΑ-ΕΤΑΜ. Έτσι, τίθεται σε πλήρη εφαρμογή η ηλεκτρονική διασύνδεση ΙΚΑ- ΕΤΑΜ, ΟΑΕΔ και ΣΕΠΕ και δεν απαιτείται στο εξής η αυτοπρόσωπη παρουσία των εργοδοτών ή των εκπροσώπων τους στις υπηρεσίες του ΣΕΠΕ ή του ΟΑΕΔ, προκειμένου να υποβάλουν τα σχετικά έντυπα.
Έντυπα αρμοδιότητας ΣΕΠΕ είναι οι πίνακες προσωπικού, οι αναγγελίες υπερωριακής απασχόλησης και οι αιτήσεις για την έγκριση υπερωριακής απασχόλησης. Αντίστοιχα έντυπα αρμοδιότητας ΟΑΕΔ είναι οι αναγγελίες πρόσληψης, οι αναγγελίες οικειοθελούς αποχώρησης μισθωτού, οι καταγγελίες σύμβασης εργασίας αορίστου χρόνου και οι βεβαιώσεις-δηλώσεις εργοδότη για συμβάσεις ορισμένου χρόνου ή έργου.
Σύμφωνα με τον κ. Βρούτση, «η διασύνδεση του νέου ηλεκτρονικού συστήματος με το Ολοκληρωμένο Πληροφοριακό Σύστημα του ΙΚΑ-ΕΤΑΜ, θα συμβάλει στην αποτελεσματικότερη καταπολέμηση της αδήλωτης εργασίας, της εισφοροδιαφυγής, αλλά και της γραφειοκρατίας η οποία αποτελεί τροχοπέδη για την επιχειρηματικότητα και την ανάπτυξη». «Παράλληλα», ανέφερε ο υπουργός Εργασίας, «μειώνονται οι διοικητικές επιβαρύνσεις των επιχειρήσεων και το κόστος συμμόρφωσης των εργοδοτών, με αποτέλεσμα την εξοικονόμηση τουλάχιστον 25 εκατ. ευρώ ετησίως, ενώ αποδεσμεύεται σημαντικός αριθμός υπαλλήλων του Σώματος Επιθεώρησης Εργασίας που θα επικεντρωθούν στον ελεγκτικό και συμφιλιωτικό τους ρόλο».
Η δημιουργία του συγκεκριμένου Πληροφοριακού συστήματος ξεκίνησε το 2003 και παρελήφθη από το υπουργείο Εργασίας το 2006. Έκτοτε παρέμεινε ανενεργό έως τις 15/10/2012 οπότε και ξεκίνησε η πιλοτική του λειτουργία με απόφαση του κ. Βρούτση.
Στελέχη του υπουργείου Εργασίας εκτιμούν ότι κατά το διάστημα αυτό το σύστημα λειτούργησε με επιτυχία, ενώ υπήρξε θετική η ανταπόκριση της αγοράς.